EURÓPSKA KOMISIA V Bruseli4. 10. 2017 COM(2017) 566 final OZNÁMENIE KOMISIE EURÓPSKEMU PARLAMENTU, RADE A EURÓPSKEMU HOSPODÁRSKEMU A SOCIÁLNEMU VÝBORU o opatreniach nadväzujúcich na akčný plán v oblasti DPH

K jednotnému priestoru EÚ v oblasti DPH – čas konať



1.ÚVOD – CESTA K JEDNOTNÉMU EURÓPSKEMU PRIESTORU V OBLASTI DPH Systém DPH v EÚ je prínosom jednotného trhu, keďže odstránil prekážky, ktoré narúšali hospodársku súťaž a bránili voľnému pohybu tovaru, a tým vo veľkej miere uľahčil obchod v EÚ. Daň z pridanej hodnoty (DPH) ako daň zo spotreby so širokým základom sa považuje za jednu z foriem zdanenia, ktoré najviac podporujú rast. Takisto je významným a rastúcim zdrojom príjmov z daní v Európskej únii . V posledných rokoch však systém DPH nie je schopný držať krok s globalizáciou a digitalizáciou hospodárstva. Súčasný systém zdaňovania obchodu medzi členskými štátmi je stále založený predovšetkým na „prechodnej úprave“, ktorá je stará 25 rokov. Podľa tejto úpravy sa na domáce transakcie a cezhraničné transakcie vzťahujú dva úplne iné režimy DPH. Výsledkom je, že podniky obchodujúce so zahraničím znášajú o 11 % vyššie náklady na dodržiavanie predpisov než podniky, ktoré obchodujú iba na domácom trhu. Tieto úpravy sa navyše v dôsledku toho, že je možné uskutočniť cezhraničný nákup tovaru bez DPH, stávajú náchylnými na podvod. Pre podvody a iné nedostatky systému prišli členské štáty v roku 2015 o 151 miliárd EUR, čo zodpovedá 12,8 % splatnej DPH. V tejto súvislosti sa odhaduje, že k daňovým únikom v hodnote 50 miliárd EUR prispeli cezhraničné podvody v oblasti DPH, ktoré vo veľkej miere páchajú zločinecké skupiny, a tieto prostriedky boli podľa nedávnych správ v médiách použité aj na financovanie terorizmu. V súčasnosti je systém DPH v EÚ nadmieru fragmentovaný a príliš náchylný na podvody. V rámci svojho programu pre spravodlivý a efektívny daňový systém v EÚ má Komisia za cieľ opätovne naštartovať systém DPH na zabezpečenie toho, aby zostal aj v budúcnosti prínosom. Podľa odhadov by zavedenie zjednoteného režimu DPH v rámci jednotného trhu znížilo objem cezhraničných podvodov v oblasti DPH o 41 miliárd EUR a náklady podnikov na dodržiavanie predpisov o 1 miliardu EUR. Komisia vo svojom akčnom pláne v oblasti DPH zo 7. apríla 2016 opísala potrebu zaviesť jednotný európsky priestor v oblasti DPH, ktorý by uspokojoval potreby týkajúce sa výziev 21. storočia. Oznámila súbor kľúčových opatrení, ktoré sa majú prijať v krátkodobom a strednodobom horizonte, na modernizáciu systému DPH v EÚ a na jeho zjednodušenie, zvýšenie jeho odolnosti voči podvodom a vytvorenie priaznivejšieho podnikateľského prostredia. Tieto opatrenia sledujú niekoľko cieľov: prispôsobenie systému DPH globálnej, digitálnej a mobilnej ekonomike, podporu potrieb MSP, zabezpečenie primeranej politiky určovania sadzieb, ukončenie cezhraničných podvodov a pomoc členským štátom pri odstraňovaní problému výpadku príjmov z DPH. Modernizácia existujúceho systému DPH sa dosiahne prostredníctvom série postupných krokov. Toto oznámenie informuje o opatreniach, ktoré už boli prijaté (oddiel 2) a obsahuje ďalšie podrobnosti o krokoch, ktoré ešte len bude treba spraviť (oddiel 3), vrátane iniciatív, ktoré sa prijmú tento rok: ·legislatívny balík opatrení pre konečný systém DPH pre obchodovanie medzi podnikmi v rámci Únie (ďalej len „konečný systém DPH“), ·návrh reformy sadzieb DPH, ·návrh na posilnenie existujúcich nástrojov pre administratívnu spoluprácu v oblasti DPH a ·návrh na zjednodušenie pravidiel pre DPH týkajúce sa MSP. 2.ÚSPECHY OD PRIJATIA AKČNÉHO PLÁNU V OBLASTI DPH 2.1. Prispôsobenie systému DPH digitálnej ekonomike a príprava na modernú politiku určovania sadzieb Komisia 1. decembra 2016 prijala niekoľko návrhov na modernizáciu DPH pre cezhraničný elektronický obchod a návrh týkajúci sa sadzby DPH na elektronické publikácie. Tieto návrhy, ktoré sú významnou súčasťou stratégie jednotného digitálneho trhu, sú zamerané na prispôsobenie systému DPH digitálnej ekonomike. 2.1.1. Návrhy týkajúce sa DPH v súvislosti s elektronickým obchodom V dôsledku digitalizácie hospodárstva vznikajú čoraz naliehavejšie problémy v oblasti daňovej politiky. Na udržanie kroku s týmito novými obchodnými trendmi sú potrebné inovatívne riešenia orientované na budúcnosť. Daňové predpisy sa musia vyvíjať tak, aby sa prispôsobili rýchlym zmenám obchodných modelov a štruktúry spotreby. Zároveň by zdaňovanie malo byť pre vznikajúce podniky spravodlivé a účinné a malo by pozitívne prispievať k vývoju jednotného digitálneho trhu. Daň z pridanej hodnoty ako daň zo spotreby zohráva v rámci stratégie pri plnení týchto cieľov dôležitú úlohu. Návrhy v oblasti elektronického obchodu majú priniesť prospech podnikom, občanom a členským štátom a umožnili chápať EÚ ako svetového lídra. Nové pravidlá umožnia spoločnostiam, ktoré predávajú tovar na internete, aby poľahky vyriešili všetky svoje povinnosti v oblasti DPH v EÚ na jednom mieste, a zjednodušujú zaobchádzanie s DPH začínajúcim podnikom a mikropodnikom vykonávajúcim cezhraničný predaj prostredníctvom internetu v hodnote menej než 10 000 EUR. Z jednoduchších postupov týkajúcich sa cezhraničného predaja vo výška do 100 000 EUR budú mať prínos aj MSP. Novými pravidlami sa zruší aj súčasné oslobodenie od DPH pre malé zásielky dovážané do EÚ, ktorých hodnota je menej než 22 EUR, a podnikom EÚ sa zabezpečia rovnaké podmienky. O týchto návrhoch sa v súčasnosti diskutuje v Rade. Okrem toho Komisia v rámci fóra EÚ pre DPH skúma, akým spôsobom sa má vytvoriť štruktúrovaná verejno-súkromná spolupráca s daňovými správami, logistickými spoločnosťami, internetovými platformami, poskytovateľmi platobných služieb a záujmovými združeniami s cieľom zlepšiť výber DPH, obmedziť podvody v oblasti elektronického obchodu a vytvoriť rovnaké podmienky pre podniky dodržiavajúce predpisy. Výsledkom tejto konzultácie budú podklady pre iniciatívu Komisie v roku 2018. 2.1.2. Návrh týkajúci sa DPH v súvislosti s elektronickými publikáciami

Komisia takisto splnila svoj sľub, že umožní členským štátom uplatňovať rovnakú sadzbu DPH na elektronické publikácie, napríklad na elektronické knihy a online noviny, ako na ich tlačené ekvivalenty, a to tým, že zruší ustanovenia, ktoré vylučovali elektronické publikácie z priaznivého daňového režimu, ktorý sa vzťahoval na tlačené publikácie. Tento návrh predstavuje krok vpred pri zabezpečovaní technologickej neutrality a odstraňovaní daňových prekážok pre rozvoj trhu s elektronickými publikáciami. O tomto návrhu sa v súčasnosti diskutuje v Rade. 2.2. Cielené opatrenia na boj proti podvodom 2.2.1. Zlepšenie výberu daní a administratívna spolupráca Komisia začala s rozvojom analýzy transakčných sietí na výmenu a spoločné spracovanie cielených údajov o DPH úradníkmi siete Eurofisc pre analýzu rizík. Tento nový nástroj daňovým správam umožní zastavovať podvodné siete jednoduchším, rýchlejším a bezpečnejším spôsobom. Navyše v oblasti trestného práva bola v júli minulého roka prijatá smernica o boji proti podvodom, ktoré poškodzujú finančné záujmy Únie, prostredníctvom trestného práva, v ktorej sa stanovujú minimálne pravidlá týkajúce sa vymedzenia trestných činov poškodzujúcich finančné záujmy Únie, ako aj sankcií a premlčacej lehoty. V smernici sa vymedzuje vecná príslušnosť budúcej Európskej prokuratúry (EPPO). EPPO bude mať najmä právomoc vyšetrovať a trestne stíhať trestné činy podvodu v oblasti DPH spojené s územím dvoch alebo viacerých členských štátov, pri ktorých prišlo k celkovej škode aspoň 10 000 000 EUR. Pokiaľ ide o medzinárodné vzťahy, Komisia rokovala o dohode medzi EÚ a Nórskom o administratívnej spolupráci, boji proti podvodom a vymáhaní pohľadávok v oblasti DPH. Dohoda nadobudne platnosť, keď Rada prijme rozhodnutia o jej podpise a uzavretí. Okrem toho útvary Komisie a Európska organizácia daňových správ (IOTA) spolu uzatvorili dohodu o spolupráci v administratívnych veciach s cieľom uskutočňovať výmenu najlepších postupov medzi členskými štátmi a členmi organizácie IOTA. Viacero členských štátov napokon požiadalo o podporu na posilnenie kapacity daňových správ. Podporné opatrenia v programe na podporu štrukturálnych reforiem sa úzko koordinujú v rámci programu FISCALIS. 2.2.2. Dočasná výnimka Komisia 21. decembra 2016 splnila svoj záväzok predložiť návrh smernice Rady, pokiaľ ide o dočasné uplatňovanie všeobecného mechanizmu prenesenia daňovej povinnosti v súvislosti s dodávaním tovaru a poskytovaním služieb presahujúcich hranicu 10 000 EUR na faktúru. V takomto systéme sa DPH „pozastaví“ v celom hospodárskom reťazci (medzi podnikmi) a účtuje sa až konečným spotrebiteľom. Účelom tohto opatrenia je pomôcť členským štátom, ktoré sú osobitne zasiahnuté podvodmi, bojovať proti kolotočovým podvodom, zatiaľ čo sa zavádza komplexné riešenie platné pre celú EÚ. Rokovania o tejto otázke v Rade ešte stále prebiehajú. 3.VYKONÁVANIE PRIPRAVOVANÝCH NÁVRHOV 3.1. Smerom k odolnému jednotnému európskemu priestoru v oblasti DPH 3.1.1 Vykonanie prvého kroku konečného systému DPH Komisia navrhuje, ako to oznámila vo svojom akčnom pláne v oblasti DPH, nahradiť súčasnú prechodnú úpravu pre zdanenie obchodu medzi členskými štátmi konečnou úpravou. Tento konečný systém DPH bude v súlade s požiadavkami Európskeho parlamentu a Rady založený na zásade zdaňovania v členskom štáte určenia. Na to, aby daňové správy a podniky mohli plynulo prejsť na nový systém, sa táto zmena uskutoční prostredníctvom postupného dvojfázového prístupu. Ako prvý legislatívny krok sa stanoví prístup v oblasti DPH k dodaniam tovaru medzi podnikmi v rámci Únie. Vykonanie tohto prvého legislatívneho kroku sa ešte rozdelí na dva čiastkové kroky (pozri oddiely 3.1.1.1 a 3.1.1.2), ktoré tvorí súbor návrhov, ktoré má Komisia prijať tento rok (čiastkový krok 1), a ďalší návrh, ktorý sa má prijať nasledujúci rok (čiastkový krok 2). V rámci druhého legislatívneho kroku sa nový prístup v oblasti DPH rozšíri na všetky cezhraničné dodania tovaru, takže sa bude týkať aj poskytovania služieb. Vykonanie tohto druhého legislatívneho kroku navrhne Komisia na základe riadneho monitorovania vykonávania prvého kroku, ktorého fungovanie Komisia vyhodnotí päť rokov po tom, čo nadobudne účinnosť. Konečný systém sa tak zavedie vo svojej úplnosti. Po náležitých konzultáciách so všetkými zainteresovanými stranami a po podrobnej analýze jednotlivých možností vykonávania zásady krajiny určenia si Komisia vybrala pravidlá zdaňovania, podľa ktorých bude dodávateľ účtovať DPH nadobúdateľovi za cezhraničné dodania tovaru v rámci Únie so sadzbou členského štátu ukončenia prepravy tovaru. Daň z pridanej hodnoty sa prizná a zaplatí v členskom štáte, v ktorom je usadený dodávateľ, prostredníctvom mechanizmu jednotného kontaktného miesta. Ak však nadobúdateľa v priebehu prvého kroku konečného systému DPH a ako výnimka k tejto všeobecnej zásade certifikuje daňová správa ako podnik dodržiavajúci predpisy (možnosť otvorená aj pre MSP), tento nadobúdateľ bude naďalej povinný platiť DPH za tovar kúpený z iných členských štátov, ako to je v súčasnosti. Zo záverov Rady a diskusií s členskými štátmi a ďalšími zainteresovanými stranami o akčnom pláne v oblasti DPH navyše vyplynulo, že je potrebné zaviesť určité krátkodobé zlepšenia súčasného systému DPH (tzv. rýchle riešenia). Tieto štyri rýchle riešenia boli navrhnuté tento rok spoločne so základnými právnymi prvkami konečného systému DPH (čiastkový krok 1 uvedený ďalej). V návrhu v roku 2018 (čiastkový krok 2 uvedený ďalej) sa poskytnú ďalšie podrobné technické ustanovenia týkajúce sa samotného vykonania prvého kroku konečného systému DPH. 3.1.1.1.Prvý čiastkový krok: balík opatrení pre konečný systém DPH z októbra 2017 Balík opatrení pre konečný systém DPH z októbra 2017 tvoria tieto tri právne predpisy:

A] Návrh smernice, ktorou sa mení smernica o DPH V návrhu sa zavádza: a) Pojem certifikovaná zdaniteľná osoba utvorený podľa existujúcej koncepcie schváleného hospodárskeho subjektu v colnej oblasti. Koncepcia certifikovanej zdaniteľnej osoby umožňuje potvrdiť, že konkrétny podnik možno celkovo považovať za spoľahlivého daňovníka. Certifikované zdaniteľné osoby môžu využívať určité zjednodušenia. V návrhu sa stanovujú kritériá, ktoré treba splniť na udelenie statusu certifikovanej zdaniteľnej osoby, prípady vylúčenia, členský štát oprávnený udeľovať a odoberať status certifikovanej zdaniteľnej osoby, právo zdaniteľných osôb na odvolanie proti administratívnym rozhodnutiam v tejto veci a povinnosť vzájomného uznávania zo strany členských štátov. b) Tri rýchle riešenia, ktoré požaduje Rada, a to: – zjednodušenie a harmonizácia pravidiel týkajúcich sa úpravy „call-off-stock“; – uznanie identifikačného čísla pre DPH nadobúdateľa ako hmotnoprávnej podmienky na uplatnenie oslobodenia od DPH pri dodaní tovaru v rámci Spoločenstva; – zjednodušenie pravidiel s cieľom zabezpečiť právnu istotu, pokiaľ ide o reťazové transakcie. Tieto rýchle riešenia budú k dispozícii iba pre certifikované zdaniteľné osoby (s výnimkou rýchleho riešenia týkajúceho sa identifikačného čísla pre DPH, ktoré zo svojej podstaty nemôže byť takto obmedzené). c) Základné právne prvky konečného systému DPH. Medzi tieto prvky patrí predovšetkým zavedenie zásady zdaňovania v členskom štáte určenia a zásady zodpovednosti dodávateľa ako pravidla (okrem prípadu, keď je nadobúdateľom certifikovaná zdaniteľná osoba). Zavádza sa nimi aj jednotné kontaktné miesto, ktoré dodávateľom umožní DPH splatnú za ich dodania tovaru do iných členských štátov vyúčtovať v členskom štáte usadenia. Toto jednotné kontaktné miesto umožní vyrovnať DPH splatnú na výstupe za dodania tovaru voči DPH na vstupe, ktorá bola zaplatená za nákupy v rámci EÚ. B] Návrh, ktorým sa mení vykonávacie nariadenie (EÚ) č. 282/2011 s cieľom zaviesť štvrté rýchle riešenie Týmto návrhom sa zavádza štvrté rýchle riešenie, ktoré požaduje Rada, a to harmonizácia a zjednodušenie pravidiel týkajúcich sa dôkazu o preprave tovaru v rámci Spoločenstva na uplatnenie oslobodenia od DPH pre dodania tovaru v rámci Spoločenstva. Toto zjednodušenie sa uplatňuje iba vtedy, keď je do transakcie zapojená certifikovaná zdaniteľná osoba. C] Návrh, ktorým sa mení nariadenie o administratívnej spolupráci v oblasti DPH Tento návrh je potrebný, aby sa zabezpečilo začlenenie statusu certifikovanej zdaniteľnej osoby do systému VIES. Návrhom sa poskytne právny základ pre účinný technický IT nástroj, ktorý umožní, aby členské štáty a prevádzkovatelia mohli okamžite elektronicky overiť, či prevádzkovateľovi bol udelený tento status. 3.1.1.2. Druhý čiastkový krok: podrobné technické ustanovenia pre konečný systém DPH v roku 2018 Uvedené základné právne prvky konečného systému DPH budú predstavovať zásadný súhlas členských štátov s prechodom zo súčasnej prechodnej úpravy v oblasti DPH na konečný systém DPH založený na zásade zdaňovania v krajine určenia. Komisia v roku 2018 prijme návrh smernice doplnený príslušnými vykonávacími opatreniami, v ktorom sa stanovia podrobné technické ustanovenia potrebné pre fungovanie konečného systému DPH. V návrhu pripravovanom na rok 2018 sa zavedú špecifické ustanovenia na vykonávanie základných právnych prvkov. Vykonávacie opatrenia sa navrhnú aj na to, aby vytvorili základ pokroku v oblasti IT potrebného na to, aby nový systém začal fungovať do roku 2022. 3.1.2. Súčasný boj proti podvodu v oblasti DPH: lepšia administratívna spolupráca pre rýchlejšie výsledky Niekoľko nedávnych správ v médiách po celej Európe, ako aj vyšetrovania zo strany vnútroštátnych orgánov poukázalo na presvedčivú spojitosť medzi prípadmi rozsiahlych podvodov v oblasti DPH a organizovanou trestnou činnosťou. Vyplynulo z nich, že výnosy z podvodov živia machinácie súvisiace s praním špinavých peňazí pred tým, než sa investujú do ďalších trestných činností a prípadne sa použijú na financovanie terorizmu. V tejto súvislosti, ako uznáva Európsky parlament, členské štáty a Európsky dvor audítorov, sa nástroje administratívnej spolupráce v oblasti DPH musia posilniť.